49. schôdza NR SR - 7.deň - A. dopoludnia
Dátum: 2026-04-23
Poslanec: Plaváková, Lucia (PS)
Druh vystúpenia: Vystúpenie v rozprave

Veľmi pekne ďakujem za slovo, pán predsedajúci. Kolegovia, kolegyne, ja som sa posledné tri dni zúčastnila zasadnutia Parlamentného zhromaždenia Rady Európy. A tam sme sa napríklad venovali obrovskému problému, ktorý máme, a to je násilie na ženách. Neviem, či ste si všimli, ale rozšíril sa nám tu napríklad taký fenomén, že muži v uzatvorených skupinách, online skupinách si dávajú rady, ako nadrogovať svoje ženy a partnerky, aby ich mohli následne znásilňovať. Len jedna takáto stránka, ktorá bola odhalená v poslednej dobe, má za jeden mesiac návštevnosť 62 miliónov. Vysíta tam 20 000 videí žien, ktoré si natočili ich partneri, ktorí ich znásilňujú v bezvedomí, lebo ich nadrogovávajú. Toto sú skutočné problémy, ktorým čelia ľudia aj na Slovensku, aj ženy na Slovensku. A ja prídem sem do parlamentu a čo tu nájdem? Prvý návrh zákona – hmyz v potravinách. Druhý návrh zákona – cudzinci, aby nemohli pôsobiť v polícii. Prepáčte, ale ja už som fakt nahnevaná. Vám to príde normálne? Riešiť si takéto hlúposti, keď tu máme skutočné problémy, ktorými trpia ľudia na Slovensku, toto vám príde normálne? Lebo mne teda naozaj nie. Naozaj nie. Príde mi to absolútne cynické a hrozné, že týmto sa tu vôbec zaoberáme. Takýmito sprostosťami tu trávime čas. Vážne sa nad sebou zamyslite. Obzvlášť tie návrhy z dielne SNS. To je niečo neuveriteľné. Aj tento návrh, totálna absurdnosť. Idem teda k jeho podstate. Nechcete, aby cudzinci pôsobili v obecnej polícii, lebo lebo medveď. Nemáte na to žiadny dôvod. Žiadny. V dôvodovej správe uvádzate, že má to za cieľ reflektovať potrebu posilnenia bezpečnostného charakteru výkonu verejnej moci, bla-bla-bla. Zavedenie podmienky štátneho občianstva ako jednej z kvalifikačných požiadaviek má prispieť k upevneniu verejnej dôvery v bezpečnostné zložky samosprávy. To vážne? A kde máme ten problém? Kde? Jeden príklad mi ukážte, že to bol problém, že tu máme nedôveru práve preto, že niekto s iným štátnym občianstvom pôsobí v obecnej polícii. Jeden príklad ja nepoznám. Kolegovia, kolegyne, poznáte niekde, že niečo sa stalo, nejaký problém bol? Prečo tu máme tento návrh zákona? Absolútne bezdôvodný, totálne absurdný návrh, ktorý tu mrhá naším časom. A ešte ho aj sami popriete, keď tam dáte pozmeňujúci návrh, ktorým poviete, že tí cudzinci sú vlastne v poriadku. Tí, ktorí do konca roka sa zamestnajú ešte aj teraz, nielen tí, ktorí sú tam doposiaľ, ale aj tí ďalší, takže je to v poriadku. Tak kde je ten problém? Aký je problém? Vám to nepríde absurdné? Fakt? Toto je už úplne nehorázne. To nedáva žiadny zmysel. Žiadny. Kolega to tu už pomenoval, že tu môže byť aj rozpor s právom Európskej únie. Ja si myslím, že dokonca aj s ústavou. Lebo tu vytvárame systém, v ktorom 31. 12. 2026 cudzinec z obecnej polície je v poriadku a ten istý cudzinec 1. 1. 2027 už v poriadku nie je. Veď haló. Úplný základný princíp nediskriminácie je to, že ľudia v rovnakej pozícii, nemôže sa s nimi zaobchádzať rôzne, a tu máme presne ten príklad. Presne. To sa fakt zamyslite. Načo tu takéto blbosti riešime, keď tu máme milión problémov, mohla by som tu stáť hodinu a menovať problémy, ktoré máme na Slovensku. Nielen tie, ktoré som pomenovala v úvode, že ženy trpia násilím po svojich domovoch, vo svojich vlastných posteliach, s deťmi spiacimi vo vedľajšej detskej izbe. Neviem, čo ja vám k ľuďom mám povedať. Fakt. Strašné, niečo hrozné. A ešte vlastne v doložke vplyvov poviete, že to nemá žiaden vplyv. To ste úplne neuveriteľní. Fakt sa spamätajte.